**Μεθοδολογία και Κριτήρια Επιλογής Πράξεων στο Ε.Π. «Μεταρρύθμιση Δημοσίου Τομέα»**

**CCI 2014GRO5M20P001**

**ΟΚΤΩΒΡΙΟΣ 2016**

Σύμφωνα με το άρθρο 110, παράγραφος 2, εδάφιο α) του Κανονισμού (ΕΚ) 1303/2013 η μεθοδολογία και τα κριτήρια επιλογής των προς χρηματοδότηση πράξεων θα πρέπει να εγκριθούν από την Επιτροπή Παρακολούθησης του Επιχειρησιακού Προγράμματος.

Η διαδικασία επιλογής και έγκρισης Πράξεων βασίστηκε στα θεσμικά κείμενα και στις κατευθύνσεις του Υπουργείο Οικονομίας, Υποδομών, Ναυτιλίας και Τουρισμού (Κανονισμός 1013/2013, το ν. 4314/2014, τον «Οδηγό Αξιολόγησης Αιτήσεων Χρηματοδότησης πράξεων (πλην Κρατικών Ενισχύσεων)»30.10.2015). Η επεξεργασία των κριτηρίων έγινε λαμβάνοντας υπόψη την αρχιτεκτονική του συγκεκριμένου Επιχειρησιακού Προγράμματος, τη φύση των έργων, το γεγονός ότι σε κάθε έναν από τους εννέα (9) ειδικούς στόχους αντιστοιχούν συγκεκριμένοι δείκτες αποτελέσματος στην επίτευξη των οποίων συμβάλλουν δείκτες εκροών σε επίπεδο κατηγορίας δράσης.

**Μεθοδολογία Αξιολόγησης**

Οι μεθοδολογίες αξιολόγησης που θα ακολουθηθούν για την επιλογή και έγκριση των πράξεων είναι:

**(Α) Άμεση Αξιολόγηση**

Στην Πρόσκληση καθορίζονται η αρχική καθώς και η καταληκτική ημερομηνία υποβολής των αιτήσεων χρηματοδότησης των δυνητικών δικαιούχων. Η αρχική ημερομηνία είναι τουλάχιστον πέντε εργάσιμες ημέρες μετά την ανάρτηση της πρόσκλησης. Κάθε αίτηση που υποβάλλεται αξιολογείται άμεσα χωρίς να απαιτείται να παρέλθει η προθεσμία λήξης της υποβολής. Εφόσον η αίτηση ικανοποιεί τα κριτήρια που ορίζονται στην Πρόσκληση προωθείται για ένταξη στο Ε.Π. «Μεταρρύθμιση Δημοσίου Τομέα».

Η αξιολόγηση των υποβαλλομένων αιτήσεων συνεχίζεται, με τη σειρά της ημερομηνίας του πρωτοκόλλου υποβολής, μέχρι να εξαντληθεί ο διαθέσιμος προϋπολογισμός της Πρόσκλησης ή να αξιολογηθεί ο συνολικός αριθμός των αιτήσεων. Στην περίπτωση εξάντλησης του διαθέσιμου προϋπολογισμού, οι δυνητικοί δικαιούχοι ενημερώνονται μέσω της οικείας ιστοσελίδας του Ε.Π.

**(Β) Συγκριτική Αξιολόγηση**

Στην Πρόσκληση καθορίζονται η αρχική καθώς και η καταληκτική ημερομηνία μέχρι την οποία πρέπει να υποβληθούν οι αιτήσεις χρηματοδότησης των δυνητικών δικαιούχων. Μετά την ολοκλήρωση της αξιολόγησης όλων των προτάσεων- μετά την καταληκτική ημερομηνία - τα αποτελέσματα ανακοινώνονται ταυτόχρονα. Από τα κριτήρια τα οποία βαθμολογούνται προκύπτει η συνολική βαθμολογία της κάθε πρότασης, βάσει της οποίας καθορίζεται η σειρά κατάταξης των προτάσεων. Οι προτάσεις που επιλέγονται για χρηματοδότηση (μέχρι να εξαντληθεί ο διαθέσιμος προϋπολογισμός της Πρόσκλησης) είναι εκείνες με τις υψηλότερες βαθμολογίες, εφόσον ικανοποιούνται και ενδεχόμενες ελάχιστες προϋποθέσεις έγκρισης που προσδιορίζονται στην Πρόσκληση.

Η επιλογή της μεθοδολογίας αξιολόγησης των πράξεων ανά Πρόσκληση γίνεται συνεκτιμώντας το πλήθος και τις αρμοδιότητες των δυνητικών δικαιούχων, το φυσικό αντικείμενο των πράξεων, το ύψος του διαθέσιμου προϋπολογισμού (συγχρηματοδοτούμενη δημόσια δαπάνη), αν αφορά έργο τμηματοποιημένο και αν απαιτούνται προκαταρκτικές ενέργειες για την υλοποίηση των πράξεων αυτών (όπως μελέτες, έρευνες, κλπ)

|  |  |  |
| --- | --- | --- |
|  | **Μεθοδολογία Αξιολόγησης** | |
| **Άμεση Αξιολόγηση** | **Συγκριτική Αξιολόγηση** |
| **Κριτήρια επιλογής μεθοδολογίας** |  | |
| Πλήθος και αρμοδιότητες των δυνητικών δικαιούχων | Μοναδικός δυνητικός δικαιούχος ή συγκεκριμένες κατηγορίες δικαιούχων (λόγω π.χ. θεσμικής αποκλειστικής αρμοδιότητας) | Πολλοί δυνητικοί δικαιούχοι με παρεμφερείς αρμοδιότητες |
| Φυσικό αντικείμενο των πράξεων | * Διακριτές πράξεις συμπληρωματικές μεταξύ τους (είναι δηλαδή αναγκαία η υλοποίηση όλων των πράξεων προκειμένου να επιτευχθεί ο επιδιωκόμενος στόχος χωρίς όμως να είναι εφικτή η ανάθεση του συνόλου των πράξεων στον ίδιο δικαιούχο) * Πράξεις, η υλοποίηση των οποίων είναι επιβεβλημένη από ανελαστικές υποχρεώσεις της χώρας σε επίπεδο ΕΕ, και περιγράφονται με σαφήνεια στην Πρόσκληση | Πολλοί δυνητικοί δικαιούχοι που διεκδικούν «ανταγωνιστικά» την χρηματοδότηση στο πλαίσιο της ίδιας πρόσκλησης. |
| Ύψος του διαθέσιμου προϋπολογισμού (συγχρηματοδοτούμενη δημόσια δαπάνη) | Αν οι πόροι που θα διατεθούν εκτιμάται ότι επαρκούν για τη χρηματοδότηση των προτάσεων που τελικά θα υποβληθούν | Αν ο διαθέσιμος προϋπολογισμός δεν μπορεί να καλύψει το σύνολο των καταγεγραμμένων αναγκών |
| Αν είναι έργο τμηματοποιημένο | Αποκλειστικά |  |
| Πράξεις για την υλοποίηση των οποίων απαιτούνται προκαταρκτικές ενέργειες |  | Αποκλειστικά |

**Στάδια επιλογής πράξεων**

Η διαδικασία αξιολόγησης των προς χρηματοδότηση πράξεων διενεργείται σε δύο στάδια:

* ΣΤΑΔΙΟ Α΄: Έλεγχος πληρότητας και επιλεξιμότητας πρότασης
* ΣΤΑΔΙΟ Β΄: Αξιολόγηση των προτάσεων ανά κριτήριο / ομάδα κριτηρίων

## 

## Κριτήρια επιλογής πράξεων

## ΣΤΑΔΙΟ Α΄: Έλεγχος πληρότητας και επιλεξιμότητας πρότασης

Το Στάδιο Α’ έχει ως στόχο να διασφαλίσει τις ελάχιστες προϋποθέσεις που προβλέπονται στο κανονιστικό πλαίσιο και στην πρόσκληση, προκειμένου η πρόταση να προχωρήσει στο Στάδιο Β΄ της αξιολόγησης.

|  |
| --- |
| Οι αιτήσεις υποβάλλονται ηλεκτρονικά μέσω του ΟΠΣ. Κατά την ηλεκτρονική υποβολή της πρότασης, γίνεται από το σύστημα ένας **αρχικός έλεγχος συμβατότητας της πρότασης**, με τον οποίο ελέγχεται εάν:   * Η ημερομηνία υποβολής της αίτησης χρηματοδότησης είναι εντός της προθεσμίας που τίθεται στην πρόσκληση * Ο αιτούμενος προϋπολογισμός της πρότασης είναι εντός ορίων, εφόσον τίθενται στην πρόσκληση * Το τεχνικό δελτίο είναι πλήρως συμπληρωμένο |

Ειδικότερα η εξέταση των στοιχείων πληρότητας και επιλεξιμότητας της πρότασης περιλαμβάνει τον έλεγχο ως προς τα εξής:

1. Αν ο φορέας που υποβάλλει την πρόταση αναφέρεται ή εμπίπτει στις κατηγορίες δυνητικών δικαιούχων που ορίζονται στην πρόσκληση
2. Αν ο φορέας που υποβάλλει την πρόταση έχει την αρμοδιότητα εκτέλεσης του έργου.

Ο έλεγχος γίνεται με βάση στοιχεία τεκμηρίωσης (π.χ. κανονιστικές αποφάσεις, καταστατικά φορέων, προγραμματική συμφωνία κλπ) που υποβάλλονται συνημμένα κατά την υποβολή του αιτήματος και τα οποία προσδιορίζονται στην πρόσκληση

1. Η τυπική πληρότητα της υποβαλλόμενης πρότασης.

Εξετάζεται αν, για την υποβολή της πρότασης, ακολουθήθηκε η προβλεπόμενη διαδικασία, αν τα τυποποιημένα έντυπα είναι συμπληρωμένα και έχουν επισυναφθεί όλα τα συνοδευτικά έγγραφα σύμφωνα με τα αναφερόμενα στη σχετική πρόσκληση και ειδικότερα:

* Η αίτηση χρηματοδότησης πράξης, υπογεγραμμένη από το νόμιμο εκπρόσωπο του δικαιούχου. Το Τεχνικό Δελτίο Πράξης (ΤΔΠ).
* Λοιπά στοιχεία που προσδιορίζονται στην εκάστοτε πρόσκληση (π.χ. μελέτες, διοικητικές πράξεις, έγγραφα τεκμηρίωσης της επάρκειας, υπολογισμός των καθαρών εσόδων για Πράξεις των Προγραμμάτων του ΕΣΠΑ 2014-2020, Σχέδιο Υλοποίησης με ιδία μέσα και η σχετική τεκμηρίωση, κλπ). Επιπρόσθετα, σε περίπτωση που ο Φορέας Λειτουργίας διαφέρει από το δικαιούχο, απαιτείται αρμοδίως υπογεγραμμένη Δήλωση του Φορέα Λειτουργίας αναφορικά με: α) την αναγκαιότητα της προτεινόμενης πράξης για τον Φορέα, β) την αποδοχή του περιεχομένου του Τεχνικού Δελτίου της Προτεινόμενης Πράξης που υποβάλλει ο δικαιούχος και γ) τη δέσμευση ότι μετά το πέρας της Πράξης, ο φορέας θα αναλάβει τη λειτουργία της και θα αξιοποιήσει τα αποτελέσματα ή τα παραδοτέα αυτής.

1. Εάν η περίοδος υλοποίησης της προτεινόμενης προς συγχρηματοδότηση πράξης εμπίπτει εντός της περιόδου επιλεξιμότητας του προγράμματος, εκτός εάν στην πρόσκληση ορίζεται διαφορετική προθεσμία
2. Ότι δεν έχει περαιωθεί το φυσικό αντικείμενο της προτεινόμενης πράξης μέχρι την ημερομηνία που ο δυνητικός δικαιούχος υπέβαλε την αίτηση χρηματοδότησης.

Τονίζεται ότι σύμφωνα με τον Καν. 1303/2013, άρθρο 65, παράγραφος 6: «Οι πράξεις δεν επιλέγονται για χρηματοδότηση από τα ΕΔΕΤ σε περίπτωση που έχουν περατωθεί φυσικά ή εκτελεστεί πλήρως πριν να υποβάλει ο δικαιούχος στη διαχειριστική αρχή την αίτηση χρηματοδότησης βάσει του προγράμματος, ανεξάρτητα αν ο δικαιούχος έχει εκτελέσει όλες τις σχετικές πληρωμές».

1. Ότι η προτεινόμενη πράξη δεν περιλαμβάνει τμήμα επένδυσης σε υποδομή ή παραγωγική επένδυση, η οποία έπαυσε ή μετεγκαταστάθηκε εκτός της περιοχής του προγράμματος εντός πέντε ετών από την τελική πληρωμή στο δικαιούχο ή εντός της προθεσμίας που οριζόταν στους κανόνες περί κρατικών ενισχύσεων (σύμφωνα με το άρθρο 71 του Καν. 1303/2013)
2. Εάν η Πράξη εμπίπτει στους Θεματικούς Στόχους, στις Επενδυτικές Προτεραιότητες, στους Ειδικούς Στόχους και στις κατηγορίες δράσεων της συγκεκριμένης πρόσκλησης.
3. Εάν διασφαλίζεται η μη διπλή χρηματοδότηση της ίδιας δαπάνης από άλλα Επιχειρησιακά Προγράμματα, χρηματοδοτικά εργαλεία ή/και εθνικούς πόρους.
4. Εάν υποβάλλονται αποφάσεις των αρμόδιων ή και συλλογικών οργάνων του δικαιούχου ή άλλων αρμόδιων οργάνων, όπου αυτό προβλέπεται από τη σχετική νομοθεσία.
5. Στην περίπτωση πράξεων Τεχνικής Βοήθειας (ΤΒ), εάν η πράξη υποβάλλεται στο πλαίσιο εγκεκριμένου Προγράμματος ΤΒ.

**ΠΡΟΫΠΟΘΕΣΗ ΓΙΑ ΕΠΙΤΥΧΗ ΟΛΟΚΛΗΡΩΣΗ ΤΟΥ ΣΤΑΔΙΟΥ Α΄:**

Το Στάδιο Α’ Έλεγχος πληρότητας και επιλεξιμότητας της πρότασης αποτελεί απαραίτητη προϋπόθεση για να ξεκινήσει το Στάδιο Β’ της αξιολόγησης της πράξης. Για όλα τα παραπάνω, η απάντηση πρέπει να είναι θετική (ΝΑΙ), ή «ΔΕΝ ΕΦΑΡΜΟΖΕΤΑΙ», διαφορετικά η πρόταση απορρίπτεται και ενημερώνεται σχετικά ο Δικαιούχος.

Για την ολοκλήρωση του ελέγχου της πληρότητας και επιλεξιμότητας, η ΕΥΔ του Ε.Π. «Μεταρρύθμιση Δημοσίου Τομέα» δύναται να ζητήσει συμπληρωματικά στοιχεία (που τεκμηριώνουν τα ανωτέρω) από το δικαιούχο και τα οποία πρέπει να υποβληθούν πριν από την έναρξη του Σταδίου Β’ της διαδικασίας αξιολόγησης.

## 

## ΣΤΑΔΙΟ Β΄: Αξιολόγηση των προτάσεων ανά ομάδα κριτηρίων

Κατά το Στάδιο Β΄ διενεργείται η αξιολόγηση των προτάσεων σύμφωνα με τα εγκεκριμένα από την Επιτροπή Παρακολούθησης κριτήρια αξιολόγησης τα οποία διακρίνονται σε πέντε βασικές ομάδες:

**Α: Πληρότητα και σαφήνεια του περιεχομένου της πρότασης**

**Β: Ενσωμάτωση οριζόντιων πολιτικών και τήρηση θεσμικού πλαισίου**

**Γ: Σκοπιμότητα πράξης**

**Δ: Ωριμότητα**

**Ε: Διοικητική, Επιχειρησιακή και Χρηματοοικονομική ικανότητα δυνητικού δικαιούχου**

**Α: Πληρότητα και σαφήνεια του περιεχομένου της πρότασης**

Κατά την εξέταση της εν λόγω ομάδας κριτηρίων αξιολογούνται τα κριτήρια:

**Α1 Πληρότητα και σαφήνεια του φυσικού αντικειμένου της προτεινόμενης πράξης**

Αξιολογείται η πληρότητα της περιγραφής του φυσικού αντικειμένου της προτεινόμενης πράξης και η σαφής τεκμηρίωσή της, όπως έχουν εξειδικευτεί από τη Διαχειριστική Αρχή ανάλογα με το είδος των πράξεων στο πλαίσιο της σχετικής Πρόσκλησης. Ειδικότερα, εξετάζεται η περιγραφή του φυσικού αντικείμενου ως προς:

α) τα βασικά τεχνικά, λειτουργικά και λοιπά χαρακτηριστικά της,

β) τη μεθοδολογία υλοποίησης (επιλογή μεθοδολογίας και ανάλυση της υλοποίησης της πράξης ή των επιμέρους υποέργων αυτής, απαιτούμενες ενέργειες, χρονική αλληλουχία ενεργειών),

γ) τα παραδοτέα της πράξης

δ) τα μέτρα δημοσιότητας/ επικοινωνίας της προτεινόμενης πράξης (καταλληλότητα δράσεων επικοινωνίας, ανάλογης έκτασης με την προτεινόμενη πράξη σύμφωνα με τον Οδηγό Επικοινωνίας ΕΣΠΑ 2014-2020/ Οδηγό Δημοσιότητας του Ε.Π. ΜΔΤ)

**Α2 Ρεαλιστικότητα του προϋπολογισμού της πράξης σε σχέση με το προτεινόμενο για συγχρηματοδότηση φυσικό της αντικείμενο.**

Επιμέρους στοιχεία που αξιολογούνται είναι:

α) η **πληρότητα** του προτεινόμενου π/υ (εξετάζεται εάν περιλαμβάνει όλα τα αναγκαία κόστη για την υλοποίηση του φυσικού αντικειμένου/παραδοτέων)

β) το κατά πόσο η κοστολόγηση της προτεινόμενης πράξης **είναι εύλογη** (σύμφωνα με τα όσα προβλέπει η Πρόσκληση -χρηματοδότηση της πράξης βάσει παραστατικών ή/και βάσει απλοποιημένης μεθόδου κόστους)

1) Εφόσον προβλέπεται από την Πρόσκληση η χρηματοδότηση της πράξης να γίνει **βάσει παραστατικών**:

1.1) Στις περιπτώσεις που ο προϋπολογισμός προκύπτει από κανονιστικές πράξεις, τόσο οι τιμές μονάδας όσο και ο συνολικός προϋπολογισμός των υποέργων/πράξης θεωρείται ρεαλιστικός.

1.2) Σε άλλη περίπτωση για την εκτίμηση του προϋπολογισμού χρησιμοποιούνται στοιχεία όπως:

- πραγματικό κόστος από παρεμφερείς πράξεις που έχουν υλοποιηθεί, λαμβάνοντας υπόψη τις επικρατούσες συνθήκες της αγοράς κατά το χρόνο αξιολόγησης της πρότασης

- μη δεσμευτικές προσφορές (πχ τουλάχιστον δύο προσφορές από δύο ανεξάρτητους μεταξύ τους προμηθευτές) που υποβάλλονται από τον δυνητικό δικαιούχο.

2) Εφόσον προβλέπεται στη σχετική Πρόσκληση η χρηματοδότηση της προτεινόμενης πράξης να ακολουθήσει μία από τις **μεθόδους απλοποιημένου κόστους**(τυποποιημένες κλίμακες κόστους κατά μονάδα, κατ’ αποκοπή ποσών που δεν υπερβαίνουν τις 100.000 EUR δημόσιας συμμετοχής, κατ’ αποκοπή χρηματοδότηση που καθορίζεται με την εφαρμογή ενός ποσοστού σε μια ή περισσότερες προκαθορισμένες κατηγορίες δαπανών), εξετάζεται η ορθή εφαρμογή της σχετικής μεθοδολογίας, όπως καθορίζεται στην Πρόσκληση.

(γ) η **ορθή κατανομή του Π/Υ** στις επιμέρους εργασίες/είδη δαπανών και το εύλογο του π/υ στις εργασίες /είδη δαπανών σε σχέση με το προτεινόμενο φυσικό αντικείμενο/παραδοτέα, τη συμμόρφωση με τους εθνικούς κανόνες επιλεξιμότητας και τους τυχόν ειδικότερους όρους της πρόσκλησης, ώστε να αποφεύγονται μη αναγκαία ή μη επιλέξιμα κόστη.

**Α3 Ρεαλιστικότητα του χρονοδιαγράμματος ολοκλήρωσης της πράξης η οποία εξετάζεται σε σχέση με:**

α) το φυσικό αντικείμενο

β) την επιλεγμένη μέθοδο υλοποίησης (αυτεπιστασία, ανάθεση κλπ)

γ) τους ενδεχόμενους κινδύνους απόκλισης (π.χ. πιθανές καθυστερήσεις σχετικά με την έκδοση κανονιστικών αποφάσεων που απαιτούνται για την υλοποίηση της πράξης)

δ) το επίπεδο ωριμότητας της πράξης

Ως βάση θα χρησιμοποιούνται χρονοδιαγράμματα συναφών πράξεων που έχουν υλοποιηθεί, με βάση την πρότερη εμπειρία της ΔΑ/ΕΦ.

Ειδικότερα, σε σχέση με την ανάθεση του κυρίως υποέργου (ή των κυρίως υποέργων) διευκρινίζεται ότι το χρονοδιάγραμμα για την ολοκλήρωση της ανάθεσης δεν πρέπει να υπερβαίνει τις προθεσμίες που ορίζονται στον ν. 4314/2014 (άρθρο 28).

ε) κάθε πρόσθετο στοιχείο, όπως εξειδικεύεται στην πρόσκληση (πχ. πράξεις συμβάλλουν στην επίτευξη των οροσήμων και των στόχων του Πλαισίου Επίδοσης του ΕΠΜΔΤ), λαμβανομένων υπόψη των οριζόμενων στις σχετικές διατάξεις του άρθρου 28 του Ν.4314/2014, όπως ισχύει.

* Τα κριτήρια της Ομάδας Α είναι Δυαδικά (ναι/όχι).

**ΠΡΟΫΠΟΘΕΣΗ ΘΕΤΙΚΗΣ ΑΞΙΟΛΟΓΗΣΗΣ:** Η πράξη θα πρέπει να λαμβάνει την τιμή ΝΑΙ σε όλα τα κριτήρια.

**Β: Ενσωμάτωση οριζόντιων πολιτικών και τήρηση θεσμικού πλαισίου**

**Β1. Τήρηση εθνικών και κοινοτικών κανόνων ως προς τις δημόσιες συμβάσεις έργων, μελετών, προμηθειών και υπηρεσιών και εθνικών κανόνων για την απασχόληση προσωπικού**

Εξετάζεται εάν το προτεινόμενο στο ΤΔΠ θεσμικό πλαίσιο υλοποίησης των υποέργων συνάδει με το εθνικό και ενωσιακό δίκαιο, όσον αφορά:

α) στη μεθοδολογία επιμερισμού της πράξης σε υποέργα (είδος και διαδικασία)

β) στην περίπτωση υποβολής σχεδίου διακήρυξης ή αυτεπιστασίας (ως προς τη διαδικασία)

γ) στην περίπτωση που έχουν προηγηθεί οι διαδικασίες έκδοσης διακηρύξεων ή/ και σύναψης συμβάσεων, εξετάζεται εάν ο δικαιούχος έχει τηρήσει μέχρι τη στιγμή της υποβολής της αίτησης χρηματοδότησης τους κατά περίπτωση ισχύοντες εθνικούς και κοινοτικούς κανόνες για την προτεινόμενη πράξη, σύμφωνα με τα προβλεπόμενα στις διαδικασίες έγκρισης σταδίων δημοσίων συμβάσεων από το ισχύον ΣΔΕ (διαδικασίες έγκρισης σταδίων δημοσίων συμβάσεων ΔΙΙ\_2, ΔΙΙ\_3, ΔΙΙ\_4). Σε περίπτωση που κατά τη διαδικασία της εξέτασης της διαδικασίας διακήρυξης (βλ. ΔΙΙ\_2) και της διαδικασίας ανάληψης νομικής δέσμευσης (βλ. ΔΙΙ\_3), εντοπιστεί παρατυπία, στη διατύπωση γνώμης, ορίζονται τα προτεινόμενα διορθωτικά μέτρα ή το ποσοστό της κατ’ αποκοπή διόρθωσης που επιβάλλεται από τη ΔΑ/ΕΦ, κατά τα ειδικά οριζόμενα στην απόφαση της Επιτροπής C (2013) 9527 final/19.12.2013 και την ΚΥΑ Δημοσιονομικών Διορθώσεων.

* Το κριτήριο είναι δυαδικό (ναι/όχι).

**Β2 Προαγωγή της ισότητας μεταξύ ανδρών και γυναικών και της μη διάκρισης.**

Εξετάζεται εάν η προτεινόμενη πράξη προασπίζει την ισότητα μεταξύ ανδρών και γυναικών και αποτρέπει κάθε διάκριση λόγω φύλου, φυλής, εθνοτικής καταγωγής, θρησκείας, πεποιθήσεων, αναπηρίας, ηλικίας, γενετήσιου προσανατολισμού.

* Το κριτήριο είναι δυαδικό (ναι/όχι).

**Β3 Εξασφάλιση της προσβασιμότητας των ατόμων με αναπηρία.**

Εξετάζεται ο τρόπος με τον οποίο η πράξη ικανοποιεί τις απαιτήσεις προσβασιμότητας και τους κανόνες ασφαλείας για όλες τις κατηγορίες ΑμεΑ σύμφωνα με το ισχύον θεσμικό πλαίσιο. Σε περίπτωση κατά την οποία μία πράξη έχει ήδη συμβασιοποιηθεί και δεν έχει γίνει πρόβλεψη για τα ΑμΕΑ, εφόσον απαιτείται από τη φύση της πράξης και την κείμενη νομοθεσία, η θετική αξιολόγηση τεκμηριώνεται με τη δέσμευση του δυνητικού δικαιούχου ότι θα αναλάβει όλες τις δαπάνες προσαρμογής για εξασφάλιση προσβασιμότητας για ΑμΕΑ με δικά του έξοδα.

Ειδικά για το εν λόγω κριτήριο διευκρινίζεται ότι η θετική απάντηση («ΝΑΙ») καλύπτει τις ακόλουθες περιπτώσεις:

* Στην πράξη περιλαμβάνονται κατ’ ελάχιστον όλες οι απαιτήσεις, σύμφωνα με το ισχύον θεσμικό πλαίσιο, σύμφωνα με την Πρόσκληση, ώστε να εξασφαλίζεται η προσβασιμότητα στα ΑμεΑ, όπως για πρόσβαση:
  + **στις υπηρεσίες**

(1) δυνατότητα χρήσης της υπηρεσίας αυτόνομα από άτομα με αναπηρία (π.χ. άτομα σε αναπηρικό αμαξίδιο ή, άτομα τυφλά ή κωφά ή με λοιπές αναπηρίες), ή/και πρόβλεψη εναλλακτικών τρόπων εξυπηρέτησης ατόμων με αναπηρία (π.χ. πρόβλεψη διάθεσης αναπηρικού αμαξιδίου για χρήση εντός του φορέα από άτομα δυνάμενα να διανύσουν μικρές μόνο αποστάσεις, πρόβλεψη διαδικασίας παραπόνων μέσω SMS/ e-mail/ τηλέφωνου κ.λπ.), ή/και πρόβλεψη ‘ζωντανής βοήθειας και ενδιαμέσων’ (πχ. διερμηνείας στη νοηματική, συνοδείας τυφλών ατόμων κ.λπ.)

(2) πρόβλεψη προσβάσιμων, στα άτομα με αναπηρία [ως δυνητικά ωφελούμενων], διαδικασιών υποβολής αίτησης (π.χ. προσβάσιμο ηλεκτρονικό εργαλείο, εναλλακτικός τρόπος εξυπηρέτησης μέσω συγκεκριμένης υπηρεσίας κ.λπ.).

* + **στα ηλεκτρονικά περιβάλλοντα**

Υιοθέτηση και συμμόρφωση με τα διεθνή πρότυπα και Οδηγίες του W3C, κλπ. για τις εξής περιπτώσεις:

(1) διαδικτυακοί τόποι και διαδικτυακές εφαρμογές και υπηρεσίες: συμμόρφωση με τις Οδηγίες για την Προσβασιμότητα του Περιεχομένου του Ιστού, έκδοση 2.0 (Web Content Accessibility Guidelines 2.0) του διεθνή oργανισμού World Wide Web Consortium (W3C), κατ’ ελάχιστο στο μεσαίο επίπεδο προσβασιμότητας “ΑΑ”, ενώ συνίσταται η συμμόρφωση στο ανώτατο επίπεδο προσβασιμότητας “ΑΑΑ”

(2) διαδικτυακοί τόποι και διαδικτυακές εφαρμογές και υπηρεσίες που προορίζονται για χρήση κυρίως μέσω κινητών και φορητών συσκευών (πχ. wearables, tablets, έξυπνα τηλέφωνα κ.λπ.): συνιστάται να λαμβάνονται υπόψη οι Βέλτιστες Πρακτικές για Χρήση Διαδικτυακού Περιεχομένου από Κινητές Συσκευές, έκδοση 1.0 (Mobile Web Best Practices 1.0) του W3C

(3) λογισμικό user agents, δηλ. λογισμικό που αναλαμβάνει να συλλέξει, εξάγει και διευκολύνει την αλληλεπίδραση του χρήστη με τα περιεχόμενα του Ιστού: συνιστάται να λαμβάνονται υπόψη οι Οδηγίες Προσβασιμότητας για User Agents, έκδοση 2.0 (User Agent Accessibility Guidelines 2.0) του W3C

(4) εργαλεία συγγραφής και διαχείρισης περιεχομένου Ιστού: συνιστάται να λαμβάνονται υπόψη οι Οδηγίες Προσβασιμότητας για Εργαλεία Συγγραφής, έκδοση 2.0 (Authoring Tool Accessibility Guidelines 2.0) του W3C

(5) τεχνολογικές λύσεις και προϊόντα που δεν εμπίπτουν στην κατηγορία διαδικτυακών τόπων ή διαδικτυακών εφαρμογών και υπηρεσιών (π.χ. αυτόματοι πωλητές, κιόσκια πληροφόρησης κ.λπ.): είναι απαραίτητη η σχεδίασή τους βάσει των αρχών του «Καθολικού Σχεδιασμού»

(6) σε κάθε περίπτωση εξασφάλιση συμβατότητας των παρεχόμενων υπηρεσιών και συστημάτων με διαδεδομένες υποστηρικτικές τεχνολογίες και τεχνικά βοηθήματα που χρησιμοποιούν τα ΑμεΑ (π.χ. αναγνώστες οθόνης, ειδικοί διακόπτες και συστήματα αλληλεπίδρασης, μεγεθυντές οθόνης)

* + **στην πληροφόρηση (προσβάσιμες μορφές πληροφόρησης ή/και προσβασιμότητα εκδηλώσεων)**

(1) ***πρόβλεψη προσβάσιμων μορφών***πληροφόρησης: προσβάσιμες ιστοσελίδες ως περίπτωση Β- “Πρόσβαση στα ηλεκτρονικά περιβάλλοντα”, έντυπα σε γραφή Braille, έντυπα με μεγάλους χαρακτήρες, κασέτες ή CD, πρόβλεψη υπότιτλων, πρόβλεψη διερμηνείας στη νοηματική κ.λπ.

(2) ***πρόβλεψη προσβασιμότητας εκδηλώσεων:***

προσβάσιμες κτιριακές υποδομές, όπως οριζόντια και κατακόρυφη προσβασιμότητα, προσβάσιμοι χώροι υγιεινής, χώροι αναμονής σε περίπτωση κινδύνου, ύπαρξη σήμανσης σε προσβάσιμες μορφές (έντονο κοντράστ-μεγάλοι χαρακτήρες, εικονίδια, γραφή Braille, ηχητική και οπτική σήμανση κ.λπ.), προσβάσιμος εξοπλισμός (χαμηλά γκισέ, προσβάσιμες οθόνες πληροφοριών κ.λπ.)

* Δεν προβλέπονται απαιτήσεις για την εξασφάλιση της προσβασιμότητας στα ΑμεΑ, λαμβάνοντας υπόψη τη φύση της πράξης βάσει της οποίας δεν κωλύεται ή δεν απαιτείται η προσβασιμότητα στα ΑμεΑ.
* Το κριτήριο είναι δυαδικό (ναι/όχι)

**Β4 H πράξη ενέχει στοιχεία κρατικής ενίσχυσης;**

Εξετάζεται εφόσον η πράξη ενέχει στοιχεία κρατικών ενισχύσεων, σύμφωνα με τις οδηγίες του Παραρτήματος ΙΙΙ του Οδηγού Αξιολόγησης του εγκεκριμένου Συστήματος Διαχείρισης & Ελέγχου, όπως ισχύει

Εφόσον η απάντηση είναι θετική πρέπει να αποτυπώνονται οι ενέργειες στις οποίες έχει προβεί ο δικαιούχος ώστε να διασφαλίσει εκ των προτέρων το συμβιβάσιμο της χορηγούμενης με το δίκαιο του ανταγωνισμού περί κρατικών ενισχύσεων. Στην περίπτωση που η απάντηση είναι αρνητική θεωρείται ότι το κριτήριο καλύπτεται (τιμή ΝΑΙ).

* Το κριτήριο είναι δυαδικό (ναι/όχι).

**ΠΡΟΫΠΟΘΕΣΗ ΘΕΤΙΚΗΣ ΑΞΙΟΛΟΓΗΣΗΣ:** Η πράξη θα πρέπει να λαμβάνει θετική τιμή "ΝΑΙ" σε όλα τα κριτήρια της Κατηγορίας Β.

**Αειφόρος ανάπτυξη**

Σύμφωνα με το υπ΄ αριθμ. 174923/25-9-2014 έγγραφο του Υπουργείου Περιβάλλοντος το ΕΠΜΔΤ δεν ανήκει στα σχέδια και προγράμματα που απαιτούν εκτίμηση των περιβαλλοντικών επιπτώσεών τους σύμφωνα με την οδηγία 2001/42/ΕΚ (Β΄1225), δεν επηρεάζει τις περιοχές του ευρωπαϊκού οικολογικού δικτύου NATURA 2000 και δε θέτει πλαίσιο για μελλοντικές άδειες έργων και δραστηριοτήτων που θα απαιτούσαν περιβαλλοντική αδειοδότηση και συνεπώς απαλλάσσεται από την υποχρέωση εκπόνησης στρατηγικής μελέτης περιβαλλοντικής εκτίμησης. Το κριτήριο αυτό δεν εφαρμόζεται στο Ε.Π. «Μεταρρύθμιση Δημοσίου Τομέα».

**Γ: Σκοπιμότητα πράξης**

Προκειμένου να αξιολογηθεί η σκοπιμότητα μιας πράξης αυτή εξετάζεται ως προς τα παρακάτω κριτήρια:

**Γ1 Συμβολή της πράξης στην επίτευξη των προτεραιοτήτων του αντίστοιχου Ειδικού Στόχου**

Εξετάζεται η συνεισφορά της προτεινόμενης πράξης στην προώθηση των στόχων του Ε.Π. στο επίπεδο του Ειδικού Στόχου, και συγκεκριμένα ως προς τις προτεραιότητες του.

Σε περίπτωση οριζόντιας πράξης αυτή εφαρμόζεται στο σύνολο των περιφερειών της χώρας. Σε αντίθετη περίπτωση καθορίζεται η κατηγορία περιφερειών στην οποία προσδιορίζεται.

* Το κριτήριο είναι βαθμολογούμενο με την εξής διαβάθμιση:
  + Υψηλή: 5
  + Μεσαία: 3-4
  + Μικρή: 1-2
  + Καθόλου: 0

**Γ2 Αναγκαιότητα υλοποίησης της πράξης**:

Εξετάζονται η παρεχόμενη τεκμηρίωση για την αναγκαιότητα υλοποίησης της πράξης και ο τρόπος με τον οποίο συμβάλλει στην αντιμετώπιση της ανάγκης ή προβλήματος που έχει εντοπιστεί και του Ειδικού Στόχου που έχει προσδιοριστεί.

α) Ο δικαιούχος τεκμηριώνει και προσδιορίζει με ποσοτικά στοιχεία το ποσοστό των αναγκών της προσδιοριζόμενης από την Πρόσκληση περιοχής πολιτικής, που καλύπτονται με την πρότασή του. Ειδικότερα, τεκμηριώνει την προτεινόμενη τιμή του δείκτη εκροής της πράξης αναλύοντας αν η παρέμβαση είναι καθολική ή σε ποσοστό για τη συγκεκριμένη ενέργεια.

β) Επίσης, ο δικαιούχος τεκμηριώνει και προσδιορίζει με ποσοτικά στοιχεία την κρισιμότητα του προβλήματος που αντιμετωπίζεται με την πρότασή του, ως ποσοστό συνεισφοράς του φυσικού αντικειμένου της πράξης, λαμβάνοντας υπόψη ενδεικτικά τα εξής:

- το μέγεθος του πληθυσμού που αφορά το ζήτημα (πληθυσμός στόχος) σε σχέση με το σύνολο του πληθυσμού

- πόσο σημαντικό είναι το ζήτημα στο οποίο αναφέρεται η προτεινόμενη πράξη στην καθημερινή ζωή / λειτουργία του πληθυσμού στόχου. Η αναγκαιότητα της υπηρεσίας σε σχέση με τους αποδέκτες

- αν με την προτεινόμενη πράξη αντιμετωπίζεται κάποια ιδιαιτερότητα (π.χ. εάν αφορά σε μειονεκτούσες ομάδες)

- το εάν από την προτεινόμενη πράξη προκύπτει εξοικονόμηση πόρων για τη δημόσια διοίκηση (π.χ. εάν μειώνονται λειτουργικές δαπάνες)

- τις κανονιστικές απαιτήσεις ή ότι άλλο αφορά στη συγκεκριμένη πράξη και προτείνεται από το δικαιούχο

Η ΔΑ αξιολογεί ξεχωριστά τα στοιχεία α) και β) που παραθέτει και τεκμηριώνει ο δικαιούχος. Το άθροισμα των τιμών α) και β) αποτελεί τη βαθμολογία του κριτηρίου.

* Το κριτήριο είναι βαθμολογούμενο για τα α) και β) με την εξής διαβάθμιση:
  + Υψηλή (≥70%): 4-5
  + Μέση (30% ≤ και ≤70%): 3-2
  + Χαμηλή (≤ 30%): 1
  + Μη επαρκής τεκμηρίωση: 0

**Γ3 Αποτελεσματικότητα:**

Εξετάζεται η συμβολή της προτεινόμενης πράξης στην επίτευξη των στόχων που έχουν τεθεί σε επίπεδο δεικτών, όπως προσδιορίζονται στην Πρόσκληση.

Ο βαθμός συμβολής εκφράζεται ως το πηλίκο Πν= (δείκτης εκροής ν πράξης) / (δείκτη εκροής όπως καθορίζεται στην Πρόσκληση).

Εφόσον η προτεινόμενη πράξη συνεισφέρει σε δύο ή περισσότερους δείκτες εκροών τα πηλίκα Πνi συντίθενται με κατάλληλους συντελεστές στάθμισης: Πν=αxΠν1+βxΠν2+… όπου α, β… οι συντελεστές στάθμισης, όπως προσδιορίζονται στην Πρόσκληση[[1]](#footnote-1).

Εφόσον ο δείκτης εκροών της εξεταζόμενης πρότασης δε συμβάλλει στην επίτευξη του δείκτη της πρόσκλησης, πρόταση λαμβάνει τιμή μηδέν (0) στο εν λόγω κριτήριο.

**Για την περ. Α (άμεση αξιολόγηση)**

Υπολογίζεται το πηλίκο.

**Για την περ. Β (συγκριτική αξιολόγηση)**

Η βαθμολογία που λαμβάνει κάθε πρόταση προσδιορίζεται μετά τη συγκριτική αξιολόγηση όλων των προτάσεων. Η πρόταση που συμβάλλει με το μεγαλύτερο ποσοστό λαμβάνει την ανώτερη βαθμολογία (τιμή = 10). Η βαθμολογία των υπόλοιπων προτάσεων υπολογίζεται ως αναλογία της τιμής 10 [(% κάθε πρότασης / % καλύτερης πρότασης) Χ 10]

* Το κριτήριο αυτό είναι Βαθμολογούμενο και ανάγεται σε ποσοστό.

**Γ4 Αποδοτικότητα:**

Εξετάζεται η σχέση των αναμενόμενων εκροών της προτεινόμενης πράξης με τον αντίστοιχο προϋπολογισμό βάσει της οποίας υπολογίζεται το μοναδιαίο κόστος ανά μονάδα του δείκτη εκροής από την υλοποίησή της.

Η αποδοτικότητα εκφράζεται ως το πηλίκο Π= (δείκτης εκροών πράξης / δείκτης εκροής όπως καθορίζεται στην Πρόσκληση) προς (προϋπολογισμό πράξης / προϋπολογισμό Πρόσκλησης).

Εφόσον η προτεινόμενη πράξη συνεισφέρει σε δύο ή περισσότερους δείκτες εκροών, τα πηλίκα Πi συντίθενται με κατάλληλους συντελεστές στάθμισης: Π=αxΠ1+βxΠ2+… όπου α, β… οι συντελεστές στάθμισης, όπως προσδιορίζονται στην Πρόσκληση.

**Για την περ. Α (άμεση αξιολόγηση)**

Υπολογίζεται το πηλίκο.

**Για την περ. Β (συγκριτική αξιολόγηση)**

Όπως προσδιορίζεται στην Πρόσκληση

* Το κριτήριο αυτό είναι Βαθμολογούμενο με την εξής διαβάθμιση:
* Ο αντίστοιχος δείκτης είναι ≥ 1,00: βαθμολόγηση 10
* Ο αντίστοιχος δείκτης είναι 0,75 ≤ και < 1,00: βαθμολόγηση 8
* Ο αντίστοιχος δείκτης είναι 0,50 ≤ και < 0,75: βαθμολόγηση 5
* Ο αντίστοιχος δείκτης είναι 0,50 ≤ και < 0,75: βαθμολόγηση 2

ΓΙΑ ΘΕΜΑΤΙΚΟ ΣΤΟΧΟ ΙΙ

α) Εξετάζεται η σχέση των αναμενόμενων εκροών της προτεινόμενης πράξης με τον αντίστοιχο προϋπολογισμό βάσει της οποίας υπολογίζεται το μοναδιαίο κόστος ανά μονάδα του δείκτη εκροής από την υλοποίησή της.

Η αποδοτικότητα εκφράζεται ως το πηλίκο Π= (δείκτης εκροών πράξης / δείκτης εκροής όπως καθορίζεται στην Πρόσκληση) προς (προϋπολογισμό πράξης / προϋπολογισμό Πρόσκλησης).

Εφόσον η προτεινόμενη πράξη συνεισφέρει σε δύο ή περισσότερους δείκτες εκροών, τα πηλίκα Πi συντίθενται με κατάλληλους συντελεστές στάθμισης: Π=αxΠ1+βxΠ2+… όπου α, β… οι συντελεστές στάθμισης, όπως προσδιορίζονται στην Πρόσκληση.

Το κριτήριο αυτό είναι Βαθμολογούμενο με την εξής διαβάθμιση:

- Ο αντίστοιχος δείκτης είναι ≥ 1,00: βαθμολόγηση 10

- Ο αντίστοιχος δείκτης είναι 0,75 ≤ και < 1,00: βαθμολόγηση 8

- Ο αντίστοιχος δείκτης είναι 0,50 ≤ και < 0,75: βαθμολόγηση 5

- Ο αντίστοιχος δείκτης είναι 0,50 ≤ και < 0,75: βαθμολόγηση 2

β) **η διαλειτουργικότητα** της προτεινόμενης πράξης. Η πράξη βαθμολογείται ανάλογα με την ύπαρξη διαλειτουργικότητας σύμφωνα με την πρόσκληση, βάσει των ακόλουθων επιλογών:

- Ολοκλήρωση σε πλατφόρμες διαλειτουργικότητας και εγγραφή σε μητρώα υπηρεσιών =5 βαθμοί

- Έκθεση διεπαφών (Web Services) προς όλα τα οφελούμενα συστήματα =4 βαθμοί

- Επικοινωνία με συγκεκριμένα εξωτερικά συστήματα βασισμένη σε standards-based λύσεις (Web Services) η οποία παρέχει δυνατότητες επέκτασης =3 βαθμοί

- Μονολιθικού τύπου επικοινωνία με συγκεκριμένα εξωτερικά συστήματα (βασισμένη σε prioprietary λύσεις) =2 βαθμοί

- Επικοινωνία με υπάρχοντα συστήματα εντός του φορέα =1 βαθμό

- Καμία επικοινωνία με εξωτερικά συστήματα =0 βαθμοί

γ) η **πολυκαναλική διάθεση υπηρεσιών** της πράξης. Η πράξη βαθμολογείται ανάλογα με την διάθεση των υπηρεσιών από διαφορετικά ψηφιακά μέσα και μέσω διαφορετικών τεχνολογιών, βάσει των ακόλουθων επιλογών:

- Διάθεση εφαρμογής στο Διαδίκτυο, σε κινητές συσκευές και σε τρίτες οθόνες (π.χ. διαδραστική τηλεόραση) =4 βαθμοί

- Διάθεση εφαρμογής στο Διαδίκτυο και σε κινητές συσκευές =2 βαθμοί

- Διάθεση εφαρμογής σε κινητές συσκευές =1 βαθμό

- Διάθεση εφαρμογής μόνο στο Διαδίκτυο =0 βαθμοί

δ) Η πράξη βαθμολογείται ανάλογα με την χρήση **ανοικτών προτύπων** στην υλοποίησή της βάσει των ακόλουθων επιλογών:

- Η εφαρμογή βασίζεται σε πρότυπα που διατίθενται δωρεάν, δε γίνεται διαφοροποίηση μεταξύ των χρηστών, οι προδιαγραφές των οποίων είναι δημοσιευμένες, η ενημέρωση των προτύπων υποστηρίζεται από μη κερδοσκοπικό οργανισμό, δεν υπάρχουν περιορισμοί για την περαιτέρω χρήση των προτύπων=4 βαθμοί

- Η εφαρμογή βασίζεται σε πρότυπα που διατίθενται με διαφορετικούς όρους για διαφορετικές κατηγορίες χρηστών και ο οργανισμός ανήκει σε εκείνη την κατηγορία που μπορεί να συνεισφέρει στο περιεχόμενο του προτύπου, ενώ η εφαρμογή μπορεί να διαλειτουργήσει με άλλες εφαρμογές που ακολουθούν το ίδιο πρότυπο =2 βαθμοί

- Η εφαρμογή βασίζεται σε πρότυπα οι τεχνικές προδιαγραφές των οποίων δεν είναι δημοσίως διαθέσιμες, απαιτείται καταβολή τελών για τη χρήση τους και οι τεχνολογικές εφαρμογές που προκύπτουν από αυτά τα πρότυπα δεν μπορούν να διαλειτουργήσουν παρά μόνο με εφαρμογές που ακολουθούν το ίδιο πρότυπο =0 βαθμοί

ε) Η πράξη βαθμολογείται ανάλογα με την επίτευξη ανοιχτής διάθεσης των δημοσίων δεδομένων **(Ανοιχτά Δεδομένα**):

- Εκκαθαρισμένα πνευματικά δικαιώματα σε Δεδομένα και Περιεχόμενο. απόθεση Δεδομένων και Περιεχομένου σε σταθερό URL, χωρίς τεχνικούς περιορισμούς, με δυνατότητα περαιτέρω χρήσης χωρίς άλλους περιορισμούς ή μόνο με περιορισμούς αναφοράς και παρόμοιας διανομής =6 βαθμοί

- Εκκαθαρισμένα πνευματικά δικαιώματα σε Δεδομένα και Περιεχόμενο. απόθεση Δεδομένων και Περιεχομένου σε σταθερό URL, χωρίς τεχνικούς περιορισμούς, με δυνατότητα περαιτέρω χρήσης με περιορισμούς στην εμπορική χρήση =5 βαθμοί

- Διάθεση Δεδομένων και Περιεχομένου, απόθεση σε σταθερό URL, με καταλογογράφηση, χωρίς δυνατότητα δημιουργίας παραγώγων έργων και με περιορισμούς στην εμπορική χρήση =4 βαθμοί

- Διάθεση Δεδομένων και Περιεχομένου μόνο για μη εμπορική χρήση, απόθεση σε σταθερό URL, με καταλογογράφηση, από ένα μόνο σημείο διανομής =3 βαθμοί

- Διάθεση Δεδομένων και Περιεχομένου μόνο για μη εμπορική και προσωπική χρήση και από ένα μόνο σημείο διανομής =2 βαθμοί

- Διάθεση Δεδομένων και Περιεχομένου μόνο για μη εμπορική και προσωπική χρήση, σε συγκεκριμένη κατηγορία χρηστών και από ένα μόνο σημείο διανομής =1 βαθμός

- Καμία Διάθεση των δεδομένων έξω από τον οργανισμό παραγωγής τους =0 βαθμοί

**Για την περ. Α (άμεση αξιολόγηση)**

Ο βαθμός του κριτηρίου είναι το άθροισμα των επιμέρους βαθμών των σημείων α έως ε)

**Για την περ. Β (συγκριτική αξιολόγηση)**

Όπως προσδιορίζεται στην Πρόσκληση

**Γ5 Βιωσιμότητα, λειτουργικότητα, αξιοποίηση:**

Εξετάζεται αν τεκμηριώνεται επαρκώς ο τρόπος με τον οποίο θα διασφαλιστεί η βιωσιμότητα και η λειτουργικότητα της πράξης ή/και ο τρόπος αξιοποίησης των παραδοτέων της:

α) Σε περίπτωση πράξης, όπου απαιτείται η υποστήριξη της λειτουργίας της ο δικαιούχος θα πρέπει να τεκμηριώνει την ύπαρξη σχετικών φορέων/δομών/μηχανισμών λειτουργίας ή να προβλέπει τις αναγκαίες ενέργειες με συγκεκριμένο χρονοδιάγραμμα, προκειμένου να εξασφαλιστεί η συντήρηση και λειτουργία ή να δεσμεύεται εγγράφως για τη σύσταση αυτών με συγκεκριμένο χρονοδιάγραμμα.

β) Σε περίπτωση πράξεων που δεν ενέχουν λειτουργία θα πρέπει να επεξηγείται ο τρόπος αξιοποίησης των αποτελεσμάτων /παραδοτέων της πράξης.**[[2]](#footnote-2)**

* Το κριτήριο αυτό είναι βαθμολογούμενο με την εξής διαβάθμιση:
* Επαρκής τεκμηρίωση: 6-10
* Ελλιπής τεκμηρίωση: 1-5
* Έλλειψη τεκμηρίωσης: 0

**Γ6 Καινοτομία[[3]](#footnote-3):**

Εξετάζεται αν η προτεινόμενη πράξη αποτελεί καινοτομία (πχ νέα υπηρεσία /νέο προϊόν, νέα διαδικασία παραγωγής προϊόντος/παροχής υπηρεσίας)

* Το κριτήριο αυτό είναι βαθμολογούμενο με την εξής διαβάθμιση:
* Σημαντική καινοτομία: 6-10
* Μικρή καινοτομία: 1-5
* Δεν αποτελεί καινοτομία: 1
* Δεν εφαρμόζεται:

**Γ7 Συνέργεια και συμπληρωματικότητα της προτεινόμενης πράξης**

Εξετάζεται ο βαθμός συνέργειας και συμπληρωματικότητας της προτεινόμενης πράξης με άλλα έργα που είναι είτε ολοκληρωμένα είτε σε εξέλιξη στο πλαίσιο του ίδιου ΕΠ ή άλλων προγραμμάτων, ώστε να εξασφαλίζεται το μέγιστο δυνατό πολλαπλασιαστικό αποτέλεσμα από την υλοποίησή της.

* Το κριτήριο αυτό είναι βαθμολογούμενο με την εξής διαβάθμιση:
* Σημαντική συνέργεια/ συμπληρωματικότητα με άλλα έργα ή με έργο σημαντικού π/υ: 6-10
* Μικρή συνέργεια/ συμπληρωματικότητα με άλλα έργα: 1-5

**ΠΡΟΫΠΟΘΕΣΗ ΘΕΤΙΚΗΣ ΑΞΙΟΛΟΓΗΣΗΣ**

Για το κριτήριο Γ1 πρέπει ένα τουλάχιστον από τα α), β), γ), δ), ε) να λαμβάνει τιμή > 2

Για όλα τα υπόλοιπα κριτήρια, η πράξη πρέπει να λαμβάνει σε κάθε επιμέρους κριτήριο που εφαρμόζεται, βαθμολογία μεγαλύτερη του μηδέν (0).

**ΓΙΑ ΠΡΑΞΕΙΣ ΤΕΧΝΙΚΗΣ ΒΟΗΘΕΙΑΣ:**

**ΠΡΟΫΠΟΘΕΣΗ ΘΕΤΙΚΗΣ ΑΞΙΟΛΟΓΗΣΗΣ**

Για τα κριτήρια, η πράξη πρέπει να λαμβάνει σε κάθε επιμέρους κριτήριο που εφαρμόζεται, βαθμολογία μεγαλύτερη του μηδέν (0).

**Δ: Ωριμότητα**

Τα κριτήρια αυτά καλύπτουν:

**Δ1 Στάδιο εξέλιξης των απαιτούμενων ενεργειών ωρίμανσης της πράξης:**

Εξετάζεται ο βαθμός ωριμότητας της πράξης από την άποψη της εξέλιξης των απαιτούμενων προπαρασκευαστικών ενεργειών (μελέτες, έρευνες, αδειοδοτήσεις, εγκρίσεις, τεύχη δημοπράτησης, κλπ) για την έναρξη υλοποίησής του. Η αξιολόγηση της ωριμότητας της προτεινόμενης πράξης διενεργείται ανά υποέργο και η εκτίμηση της συνολικής ωριμότητας της πράξης εξάγεται ως μέσος όρος ή σταθμισμένος[[4]](#footnote-4) μέσος όρος των επιμέρους τιμών.

Τόσο το ενδιάμεσο στάδιο ωριμότητας ανά υποέργο όσο και οι συντελεστές στάθμισης, στην περίπτωση που κρίνονται απαραίτητοι για την αντικειμενική αξιολόγηση του σταδίου εξέλιξης των προαπαιτούμενων ενεργειών για την έναρξη υλοποίησης της πράξης, εξειδικεύονται στην πρόσκληση ανάλογα με το είδος του υποέργου και την εξασφάλιση της λειτουργικότητας της προτεινόμενης πράξης.

* Το κριτήριο αυτό είναι βαθμολογούμενο με την εξής διαβάθμιση:
* Υπογεγραμμένη Νομική Δέσμευση: 10
* Εγκεκριμένα τεύχη προκήρυξης ή/και εγκεκριμένη απόφαση υλοποίησης με ίδια μέσα από το αρμόδιο όργανο: 9
* Οριστικοποιημένα αλλά όχι εγκεκριμένα τεύχη προκήρυξης ή/ και σχέδιο απόφασης υλοποίησης με ίδια μέσα σε τελική φάση σύμφωνα με τον Οδηγό Υλοποίησης με ίδια μέσα: 8
* Αρχικό στάδιο (ως αρχικό στάδιο ορίζεται το ελάχιστο αποδεκτό επίπεδο ωριμότητας που επιτρέπει την ουσιαστική αξιολόγηση της υποβαλλόμενης πρότασης, όπως σχέδιο τεχνικών προδιαγραφών ή/ και σχέδιο του σχήματος διοίκησης για την υλοποίηση με ίδια μέσα): 3
* Ανώριμο: 0

**Δ2: Βαθμός προόδου διοικητικών ή άλλων ενεργειών:**

Εξετάζεται ο βαθμός προόδου συγκεκριμένων διοικητικών ή άλλων ενεργειών, πέραν αυτών που εξετάζονται στο πλαίσιο του κριτηρίου Δ1 και οι οποίες είναι απαραίτητες για την υλοποίηση της προτεινόμενης πράξης, όπως εξειδικεύονται στην πρόσκληση.

* Το κριτήριο αυτό είναι βαθμολογούμενο με την εξής διαβάθμιση:
* Ολοκληρωμένες: 10
* Δεν έχουν ολοκληρωθεί αλλά δεν αναμένεται να επηρεάσουν την υλοποίηση της πράξης: 8
* Δεν έχουν ολοκληρωθεί και ενδέχεται να επηρεάσουν την υλοποίηση της πράξης: 3
* Δεν έχουν ολοκληρωθεί επηρεάζουν σημαντικά την υλοποίηση της πράξης: 0

Στην περίπτωση που δεν απαιτούνται σχετικές ενέργειες το εν λόγω κριτήριο λαμβάνει την τιμή 10.

**ΠΡΟΫΠΟΘΕΣΗ ΘΕΤΙΚΗΣ ΑΞΙΟΛΟΓΗΣΗΣ**

Για όλα τα κριτήρια, η πράξη πρέπει να λαμβάνει σε κάθε επιμέρους κριτήριο βαθμολογία μεγαλύτερη του μηδέν (0), εκτός αν καθορίζεται διαφορετικά στην πρόσκληση.

**Ε: Διοικητική, Επιχειρησιακή και Χρηματοοικονομική ικανότητα δυνητικού δικαιούχου**

Κατά την εξέταση της εν λόγω ομάδας κριτηρίων αξιολογείται:

**Ε1 Η Διοικητική ικανότητα του φορέα της πρότασης (δυνητικός δικαιούχος)**:

Εξετάζεται κατά πόσο ο δυνητικός δικαιούχος διαθέτει την οργανωτική δομή και τις απαραίτητες διαδικασίες για την υλοποίηση της προτεινόμενης πράξης, με βάση τα όσα προβλέπονται στην Πρόσκληση.

**Ε2 Η Επιχειρησιακή ικανότητα του δυνητικού δικαιούχου,**

Με βάση το φυσικό και οικονομικό αντικείμενο της προτεινόμενης πράξης αξιολογείται κατά πόσο η ομάδα έργου μπορεί να ανταποκριθεί στα στάδια υλοποίησης της πράξης, δίνοντας ιδιαίτερη σημασία στα στάδια υλοποίησης με την μεγαλύτερη χρονική διάρκεια.

Εξετάζονται:

α) η προηγούμενη εμπειρία του δυνητικού δικαιούχου στην υλοποίηση παρόμοιων πράξεων

β) η διαθεσιμότητα/ επάρκεια προσωπικού (ομάδα έργου), δηλαδή το πλήθος και τα προσόντα (εκπαίδευση – επαγγελματική εμπειρία) των στελεχών που θα απασχοληθούν στην υλοποίηση της πράξης

Στην περίπτωση που διαπιστώνονται ενδεχόμενες ελλείψεις στην ομάδα έργου, (αριθμητική επάρκεια, απαιτούμενη ειδίκευση ή έλλειψη εμπειρίας στην υλοποίηση συναφών πράξεων) εξετάζεται εάν τα συγκεκριμένα μέτρα αντιμετώπισης των αδυναμιών που περιγράφονται από το δικαιούχο καλύπτουν επαρκώς τις ελλείψεις.

**Ε3 Η Χρηματοοικονομική ικανότητα του δυνητικού δικαιούχου.**

Εξετάζεται η δυνατότητα του δικαιούχου να συμβάλλει με ίδιους πόρους στην υλοποίηση της προτεινόμενης πράξης, μόνο εφόσον απαιτείται η καταβολή ίδιων πόρων στην περίπτωση που προκύπτουν ποσά μη επιλέξιμα για συγχρηματοδότηση (Πχ κατ΄αποκοπή ή αναλογική διόρθωση συγχρηματοδοτούμενης δημόσιας δαπάνης λόγω ελέγχου τήρησης νομοθεσίας δημοσίων συμβάσεων).

Από την εξέταση της χρηματοοικονομικής ικανότατης εξαιρούνται οι φορείς της κεντρικής κυβέρνησης (Υπουργεία, ανεξάρτητες αρχές κλπ) οι οποίοι χρηματοδοτούνται από το ΠΔΕ.

* Το κριτήρια είναι δυαδικά (ναι/όχι) έως την έκδοση της σχετικής ΚΥΑ και του ΣΔΕ. Με την έκδοση τους θα καταστεί δυνατή η ποσοτική αντιστοίχηση του κριτηρίου Ε2 σε σχετική Πρόσκληση, όπου τυχόν απαιτείται.

**ΠΡΟΫΠΟΘΕΣΗ ΘΕΤΙΚΗΣ ΑΞΙΟΛΟΓΗΣΗΣ**

Η Πράξη δεν πρέπει να λαμβάνει αρνητική τιμή "ΟΧΙ" σε κανένα από τα κριτήρια της Κατηγορίας Ε

Σε αυτό το πλαίσιο, στη Β Φάση Αξιολόγησης των προς ένταξη πράξεων προβλέπεται τόσο συγκεκριμένη βαθμολογία, όσο και σταθμισμένη με βάση συντελεστές βαρύτητας που θα εξειδικεύονται περαιτέρω σε κάθε πρόσκληση προς τους δικαιούχους. Ενδεικτικά αναφέρουμε τα κριτήρια Γ3, που αφορά στην Αποτελεσματικότητα πράξης, και Γ4, που αφορά στην Αποδοτικότητα της πράξης, των οποίων η σχετική ανάλυση θα εξειδικεύεται σε κάθε Πρόσκληση και απαιτούν σταθμισμένη βαθμολόγηση.

1. Στην περίπτωση αυτή η ΔΑ καθορίζει τους συντελεστές στάθμισης συνεκτιμώντας παράγοντες όπως:

   * αν ο δείκτης συμπεριλαμβάνεται στο πλαίσιο επίδοσης
   * το πόσο σημαντικός είναι ο δείκτης για την επίτευξη των στρατηγικών στόχων του Επιχειρησιακού Προγράμματος.

   [↑](#footnote-ref-1)
2. Κατά περίπτωση και ανάλογα με τον τύπο των δράσεων η ΔΑ προσδιορίζει στην πρόσκληση τα απαραίτητα στοιχεία/ τεκμήρια που απαιτούνται για την αξιολόγηση αυτού του κριτηρίου.. [↑](#footnote-ref-2)
3. Κατά περίπτωση και ανάλογα με τον τύπο των δράσεων το κριτήριο αυτό θα καθορίζεται αν αξιολογείται στην Πρόσκληση, όπου θα προσδιορίζονται και τα απαραίτητα τεκμήρια που απαιτούνται για την αξιολόγηση του εν λόγω κριτηρίου [↑](#footnote-ref-3)
4. Η στάθμιση επιλέγεται ανάλογα με το είδος και τη φύση της πράξης και τις απαιτούμενες αλληλουχίες ανάμεσα στα υποέργα, ώστε να εξασφαλίζεται ότι η συνολική ωριμότητα μίας πράξης αξιολογείται με βάση την ωριμότητα των υποέργων εκείνων που την επηρεάζουν περισσότερο. [↑](#footnote-ref-4)